
                   1. Lucrările summit-ului UE - Rusia

                   Cu două zile înaintea deschiderii lucrărilor summit-ului UE-Rusia, Polonia a decis să impună o nouă condiţie pentru a renunţa la folosirea dreptului său de veto faţă de deschiderea negocierilor dintre cele două părţi, care vizau încheierea unui nou Acord de Parteneriat şi Cooperare. Noua condiţie se adaugă cererii ca Rusia să renunţe la embargoul aplicat produselor poloneze din carne, fructelor şi legumelor, de către Serviciul federal rus de supraveghere veterinară şi fitosanitară, încă din noiembrie 2005.
                   Oficialii ruşi au justificat măsura prin îngrijorarea legată de siguranţa sanitară a produselor provenind din Polonia, suspecte de a fi reexportate din terţe ţări, considerate periculoase din punct de vedere veterinar şi fitosanitar. Autorităţile poloneze au apreciat că măsura are conotaţii politice şi au declarat că vor utilize dreptul de veto împotriva demarării negocierilor dintre Rusia şi UE pentru un nou pact de cooperare, până la ridicarea embargoului. Inspecţiile sanitare ale Comisiei Europene nu au confirmat acuzaţiile Rusiei. 
                   Mai mult, Preşedintele Lituaniei, Valda Admkus, a avertizat că va bloca, la rândul său, deschiderea negocierilor privind încheierea unui nou Acord de Parteneriat şi Cooperare. Lituanienii sunt nemulţumiţi că Rusia refuză să reia livrările de petrol către ţara lor spre Mazeikiu Nafta, singura rafinărie din regiunea ţărilor baltice.
                   Deşi au recunoscut că semnarea unui nou acord nu este posibilă, atât Înaltul reprezentant al UE pentru Politică Externă şi de Securitate, Javier Solana, cât şi ministrul german de externe, Frank Walter Steinmeier, au declarat că amânarea summit-ului, care a fost solicitată şi de Estonia, nu este posibilă.
                   La rândul său, preşedintele rus, Vladimir Putin, a declarat la finalul unei întrevederi cu oficialul german că "între Rusia şi reprezentanţii de la Bruxelles nu există conflicte, ci doar opinii divergente". Purtătorul de cuvânt al diplomaţiei ruse, Mihail Kaminin, s-a declarat iritat de faptul că relaţiile UE-Rusia ar putea “deveni ostaticul unui stat membru”. Potrivit analiştilor, acest “statut de ostatic” pe care Polonia a reuşit să îl manipuleze eficient vine din faptul că baza bilaterală a relaţiilor dintre UE şi Rusia o constituie un Acord de Parteneriat şi Cooperare care a intrat în vigoare la 1 decembrie 1997, având o durată iniţială de 10 ani. Prelungirea automată cu un an a acordului, sau semnarea unui nou acord de acest gen poate fi făcută doar cu acordul ambelor părţi. 
                   Oficialii europeni i-au comunicat preşedintelui rus Vladimir Putin că problemele raporturilor cu Estonia, Polonia, precum şi situaţia opoziţiei ruse sunt trei teme care vor fi monitorizate cu atenţie. O primă concluzie a summit-ului Rusia-UE, care a avut loc la Samara, este că aceea că divergenţele între ţările europene şi Rusia, în loc să scadă, s-au multiplicat în ultima vreme. 

                   La conferinţa de presă comună, preşedintele rus Vladimir Putin, cancelarul federal german Angela Merkel, a cărei ţară deţine preşedinţia semestrială a UE şi preşedintele Comisiei Europene, Jean Emanuel Barosso, au demonstrat o diferenţă în abordarea problemelor, dar, în acelaşi timp şi o dorinţă imensă de a arăta că relaţia cu Rusia funcţionează. Concret, părţile au convenit să continue discuţiile pentru anularea regimului vizelor pentru cetăţenii ruşi care se deplasează în spaţiul Schengen. Pentru a rezolva problema cozilor la vamă, ţările europene vor utiliza un sistem electronic unic prin care se vor transmite informaţiile despre mărfuri. 

                   Chestiunea embargoului la importurile de produse poloneze a rămas în suspensie şi după lucrările summit-ului. “Da, noi nu am rezolvat încă problema cărnii poloneze”, a constatat Vladimir Putin, în conferinţa de presă comună de la încheierea summit-ului. “Omologii şi prietenii noştri polonezi nu ne mai vorbesc de peste un an. Dar, Slavă Domnului, aici este prezent Cancelarul german care reprezintă interesele Poloniei. Vom discuta în continuare”, a afirmat Preşedintele Rusiei, adăugând că “orice problemă în cadrul UE se rezolvă acum mai încet din cauza creşterii până la 27 a numărului de ţări-membre”. 
                   Preşedintele Comisiei Europene, care a recunoscut, de asemenea, că problema embargoului la importurile ruseşti de carne poloneză nu a fost rezolvată, a încercat - chiar şi în cadrul conferinţei de presă - să convingă Rusia că trebuie să ridice interdicţia la livrările de carne şi legume din Polonia, instituită în anul 2005. Singurul argument invocat de V. Putin a fost grija pentru sănătatea cetăţenilor ruşi, care trebuie să beneficieze doar de produse alimentare de bună calitate. Jose M. Barroso a afirmat că poziţia Rusiei este mai mult decât bizară, deoarece europenii nu se tem să mănânce produse poloneze. “Noi considerăm că nu există niciun motiv pentru embargoul la carnea poloneză. Dacă temeri în acest sens ar fi existat, noi nu am fi permis ca produsele din Polonia să ajungă pe masa cetăţenilor UE”, a declarat el. 

                   La finalul summit-ului Rusia-UE nu a fost semnat niciun document oficial.

                   La conferinţa de presă a celor trei oficialităţi, analiştii au fost mai mult interesaţi de probleme cu caracter politic general. Cele mai incomode întrebări     i-au fost adresate şefului statului rus. Unul dintre ziarişti a întrebat de ce, în Rusia, autorităţile se tem de acţiunile opoziţiei. V. Putin şi-a expus punctul de vedere faţă de opoziţia din Rusia şi, în particular, faţă de “Marşul celor care nu sunt de acord” - o acţiune a opoziţiei ruse care a început la Samara, la finalul summit-ului. “Marşurile nu mă încurcă cu nimic, a declarat V. Putin, dar, a continuat el, orice acţiune trebuie să aibă loc în cadru legal şi să nu prejudicieze cu nimic viaţa celorlalţi cetăţeni”. Referitor la acţiunile violente a forţelor de ordine împotriva marşurilor de stradă ale opoziţiei, preşedintele rus a răspuns că totul decurge în cadru legal, cu toate că nici lui nu îi sunt pe plac multe lucruri, fără să dea un răspuns direct de ce recent, pe aeroportul Şeremetievo, unul din liderii opoziţiei ruse, Garry Kasparov, fost campion mondial de şah, a fost împiedicat să ajungă la marşul din Samara, reţinându-i-se paşaportul. În ce priveşte acţiunea brutală a forţelor de ordine faţă de opozanţi, liderul rus a evocat recentele evenimente de la Tallinn când, în urma acţiunilor poliţiei estoniene, care i-a împrăştiat cu brutalitate pe manifestanţii ce se împotriveau mutării statuii soldatului sovietic, a murit cetăţeanul rus Dmitri Ganin. 

                   Angela Merkel a ţinut să ţinut să sublinieze că există totuşi diferenţe între demonstraţii, la care participă diferite tipuri de oameni şi intenţiile de a ieşi la demonstraţie. "Înţeleg să-i arestaţi pe cei care lansează pietre sau ameninţă dreptul statului de a aplica legea. (...) Dar este cu totul altceva să opriţi oamenii în drum spre o demonstraţie", a afirmat Cancelarul german. Pe fondul acestor discuţii, lui Vladimir Putin i s-a amintit că nici până astăzi nu au fost descoperiţi asasinii cunoscutei ziariste Anna Politkovskaia de la “Novaia Gazeta” şi ai fostului colonel FSB Aleksandr Litvinenko, ucis cu poloniu radioactiv la Londra. Preşedintele Rusiei a declarat laconic că în cele două cazuri anchetele nu s-au finalizat încă, dar că ele sunt în curs de desfăşurare. 

                   În ceea ce problema energetică, preşedintele rus a afirmat că Rusia şi UE intenţionează să creeze un mecanism bilateral de informare şi avertizare. “La rugămintea partenerilor noştri europeni, vom continua demersurile pentru crearea unui mecanism de informare şi avertizare bilaterală în sectorul energetic”, a precizat liderul rus, menţionând că părţile au convenit să-şi intensifice cooperarea în proiecte de cooperare transfrontalieră între UE şi Rusia. “Ne-am înţeles în privinţa problemelor legate de cooperarea vamală, a combaterii crimei organizate şi traficului de droguri”, a mai precizat Vladimir Putin, adăugând că, deşi de data asta nu a fost semnat nici un document la acest summit, “Rusia şi UE au stabilit totuşi linia viitoarelor acţiuni”. 

                   Ministrul eston de externe, Urmas Paet, a respins acuzaţiile de încălcare a drepturilor minorităţii ruse, formulate la adresa Estoniei de către preşedintele rus, Vladimir Putin. "Din păcate, această retorică nu reprezintă nici o noutate pentru noi. O cunoaştem deja de ani de zile. Sperăm că bunul simţ va avea câştig de cauză în Rusia, că se vor angaja în relaţii de bună vecinătate. Rusia spune că vrea relaţii bune cu vecinii săi. Dacă aşa stau lucrurile, ne aşteptăm la declaraţii mai constructive", a precizat el.  

                   Relaţiile ruso-estone se află într-o perioadă de criză acută, în special din cauza mutării, în aprilie a.c., a unui monument sovietic din centrul capitalei Tallinn, decizie care a declanşat confruntări violente în acest oraş, în urma cărora o persoană a murit şi alte 150 au fost rănite. 

*
                   Summitul UE-Rusia, desfăşurat la Samara, marcat de o serie de conflicte între ruşi şi europeni, este un "summit al dezacordului", de la care nu s-a aşteaptat nici un rezultat, a relatat presa rusă. 

                   "Un summit al dezacordului", titrează pe prima pagină cotidianul financiar “Vedomosti”, făcând un joc de cuvinte între manifestaţia opoziţiei, "Marşul dezacordului", organizată la Samara. "Trei lucruri vor rămâne în memorie după summit-ul Rusia-UE: Marşul dezacordului, autorizat oficial, opoziţia Înaltului Reprezentant al UE pentru Politică Externă, Javier Solana, şi absenţa oricărui rezultat. Caracterul formal şi eşecul summit-ului, precum şi problemele cu noul acord strategic sunt rezultatul abordării diferite a politicii externe de către Rusia şi Uniunea Europeană”, subliniază “Vedomosti”. 

                   "Summit-ul s-a prăbuşit sub greutatea cărnii poloneze", titrează cotidianul “Kommersant”. "Faptul că summit-ul va fi cel mai nefericit din istoria relaţiilor dintre Moscova şi Bruxelles era clar înainte de a debuta. În timp ce reuniunile precedente au condus la rezolvarea cel puţin unei probleme, cea de la Samara s-a tradus printr-un inventar al problemelor", precizează cotidianul citat. 

                   2. Activitatea curentă a Uniunii Europene
                   Eliminarea frontierelor din Spaţiul Schengen, controlul migraţiei şi Politica Agricolă Comună vor fi priorităţile preşedinţiei portugheze a UE, care va debuta în iulie a.c., a declarat ministrul portughez de interne, Antonio Costa. "Extinderea Spaţiului Schengen cu nouă state membre UE (ţările care au aderat în 2004 cu excepţia Ciprului) precum şi organizarea canalelor legale de imigraţie sunt două mari priorităţi ale noastre”, a afirmat ministrul. "Obiectivul nostru este de a elimina toate frontierele din interiorul Spaţiului Schengen, până la finalul anului 2007”, a adăugat el.

                   Spaţiul Schengen, în interiorul căruia au fost eliminate controalele la frontieră, este format din vechile state membre UE, cu excepţia Marii Britanii şi a Irlandei. Noile ţări membre ale UE sunt în curs de adaptare la Sistemul Informatic Schengen (SIS), condiţie prealabilă pentru suprimarea controalelor la frontierele interne, a precizat oficialul portughez.

                   Comisarul european pentru Extindere, Olli Rehn, a cerut Uniunii Europene să fie corectă cu Turcia şi să-şi ţină promisiunea faţă de această ţară, pe fondul reticenţei noului preşedinte al Franţei, Nicolas Sarkozy, privind aderarea Turciei la Uniunea Europeană. "Aceasta presupune că trebuie să ne ţinem promisiunea în ceea ce priveşte perspectiva aderării Turciei", a precizat el în faţa Comisiei pentru Afaceri Externe din Parlamentul European. “Însă, în acelaşi timp trebuie să fim riguroşi, adică trebuie ca Turcia să îndeplinească riguros toate criteriile cerute de UE înainte de a deveni membră”, a menţionat Oli Rehn. El a reluat afirmaţiile preşedintelui Comisiei Europene, Jose Manuel Barroso, care recomandase UE să nu adopte o decizie pro sau contra aderării Turciei decât după finalizarea negocierilor în curs de cel puţin 10-15 ani.

                    Politica Agricolă Comună (PAC) va fi una dintre priorităţile Portugaliei în perioada în care va deţine preşedinţia Consiliului Uniunii Europene, în al doilea semestru al anului 2007, a anunţat ministrul portughez al Agriculturii, Jose Silva. În noiembrie, Portugalia intenţionează să organizeze o conferinţă pe tema pescuitului ilegal, a precizat el la finalul unei întâlniri cu comisarul european pentru agricultură, Mariann Fischer-Boel. 

                   "În octombrie, Comisia Europeană va evalua starea agriculturii europene", a explicat ministrul portughez, apreciind că la patru ani de la marea reformă a PAC este timpul unei analize profunde şi chiar a unor schimbări, dacă este necesar. În domeniul pescuitului, Portugalia doreşte să le demonstreze celor care o consideră “prietena pescarilor” că este şi "prietena politicii de conservare a resurselor piscicole", a mai afirmat Jose Silva.

                   Potrivit unui comunicat publicat, recent, de preşedinţia germană a UE, cele 27 de state membre UE vor intensifica eforturile de combatere a pescuitului ilegal, considerat "una dintre cele mai mari ameninţări la adresa resurselor piscicole mondiale".

                   De asemenea, şeful diplomaţiei portugheze, Luis Amado vrea să se ajungă repede la un acord privind un nou Tratat constituţional, dacă statele membre acceptă în iunie a.c. să renegocieze Constituţia, însă nu a oferit detalii despre această renegociere. "Baza acestui tratat nu a fost inventată, avem un consens puternic asupra Tratatului constituţional, iar acesta trebuie să fie baza unui nou acord", a precizat L. Amado. El se alătură astfel poziţiei preşedinţiei germane a UE, chiar dacă Portugalia nu face parte dintre cele 18 state membre care au ratificat Tratatul constituţional, respins de Franţa şi Olanda. Luis Amado nu a mai făcut referire la data la care noul Tratat ar trebui finalizat, pentru a putea fi supus ratificării în toate statele membre, un proces îndelungat, despre care membrii UE speră să se încheie înaintea alegerilor europene de la jumătatea anului 2009

*
                   Baza Europeană de Vize (VIS), destinată luptei împotriva imigraţiei ilegale, urmează să devină operaţională în primul semestru al anului 2009, după acordul semnat de cei 27 de membri UE şi Parlamentul European, a declarat Comisarul european pentru Justiţiei, Franco Frattini.

                   La finalul celor 18 luni de negocieri, eurodeputaţii din Comisia pentru Libertăţi au votat prevederile legale ale acestei baze informatice, care va monitoriza vizele acordate sau respinse de către cele 3.500 de consulate ale statelor membre în Spaţiul Schengen (cele 15 state membre UE, cu excepţia Irlandei şi Marii Britanii, plus Norvegia şi Islanda). Fiecare consulat va primi informaţii în timp real despre cererile anterioare ale solicitantului de viză, care nu îşi va mai putea mări şansele de a obţine viză prin depunerea mai multor cereri la consulate diferite. "Crearea VIS este un progres important în implementarea unei politici comune de vize", a afirmat F. Frattini.

                   VIS va stoca imaginea şi amprentele digitale ale circa 20 de milioane de candidaţi la intrarea în spaţiul Schengen în fiecare an. Cu o perioadă de arhivare de cinci ani, baza va deţine amprentele digitale ale circa 70 de milioane de persoane, "ceea ce o va face cea mai mare bază biometrică din lume", a afirmat raportorul Sarah Ludford, deputat britanic liberal-democrat. La sosirea la graniţele UE, autorităţile vor prelua amprentele digitale ale cetăţenilor străini beneficiari ai vizelor - aşa cum se întâmplă în prezent în Statele Unite - pentru a putea fi comparate cu cele ale VIS. Baza Europeană de Vize va avea aceeaşi infrastructură informatică ca Sistemului Informatic Schengen (SIS), care va dispune o a doua versiune îmbunătăţită disponibilă începând cu anul 2009. În prezent, cetăţenii a circa 130 de state terţe au nevoie de viză pentru a intra în Spaţiul Schengen, circa 25% din aceste cereri fiind respinse.

                   Pe lângă autorităţile responsabile cu imigraţia şi cu controlul frontierei, serviciile de poliţie şi cele judiciare vor beneficia, de asemenea, de acces la bază, în anumite condiţii.

                   Proprietarii companiilor europene care vor angaja imigranţi ilegali ar putea fi condamnaţi la închisoare, potrivit unor propuneri care vor fi anunţate de Uniunea Europeană. Comisia Europeană doreşte, de asemenea, sporirea numărului raidurilor poliţiei la sediul companiilor care vor încălca aceste reguli. Aproximativ 16% dintre activităţile economice la nivel european se desfăşoară ilegal, potrivit comisarului pentru Justiţie Franco Frattini.

                   Imigranţii ilegali reprezintă un sector social deosebit de atractiv pentru majoritatea companiilor occidentale, deoarece sunt plătiţi modest, iar pedepsele aplicate angajatorilor care încalcă legea nu sunt severe. În aceste condiţii, Comisia Europeană intenţionează să aplice pedespre mult mai aspre, inclusiv condamnarea la închisoare, şi sancţiuni financiare dure pentru marile companii.

                   3. Negocieri în privinţa reducerii imigraţiei în SUA

                   Casa Albă şi senatorii republicani şi democraţi au anunţat adoptarea unui acord privind o importantă reformă a politicii din domeniul imigraţiei care vizează regularizarea a milioane de imigranţi clandestini din Statele Unite, dar care suscită multe discuţii.

                   Preşedintele George W. Bush, care doreşte adoptarea reformei privind imigraţia până la sfârşitul anului, a salutat acordul, care este încă departe de a obţine sprijinul unanim al congresmenilor. Principalii lideri democraţi, printre care şi preşedintele Camerei Reprezentanţilor, Nancy Pelosi, şi liderul grupului din Senat, Harry Reid, şi-au exprimat deja îngrijorarea faţă de acest document.

                   "Salut reuşita senatorilor care au muncit în cursul ultimelor luni într-un spirit care a depăşit opiniile partizane pentru a face faţă acestei probleme cruciale pentru americani", a declarat preşedintele George W. Bush. El s-a declarat încrezător în posibilitatea adoptării acestui acord şi şi-a manifestat satisfacţia că acest text ar putea constitui unul din rarele succese politice interne din ultimii ani. "Acest lucru îmi aminteşte că americanii apreciază faptul că putem colabora împreună", a declarat el, făcând referire la Congresul SUA, în mare parte reticent faţă de politica administraţiei americane privind Irakul.

                   Harry Reid a apreciat, de asemenea, "efortul semnificativ depus de senatori care au propus o nouă abordare pentru reformarea sistemului de imigrare”. El şi-a exprimat însă şi preocupările serioase privind anumite aspecte ale propunerii, printre care programul privind angajarea pe perioadă determinată şi limitarea numărului familiilor imigranţilor, apreciind că textul poate fi îmbunătăţit în cursul unei dezbateri a congresmenilor.

                   Nancy Pelosi a subliniat, de asemenea, îngrijorarea sa faţă de anumite aspecte ale propunerii care trebuie îmbunătăţite de Senat. "Avem obligaţia faţă de poporul american să adoptăm o reformă în domeniul imigraţiei viguroasă şi globală, este o necesitate urgentă", a adăugat ea.

                   Democratul Edward Kennedy a decris acordul precum cea mai bună şansă de foarte mulţi ani de a ne securiza frontiera şi "de a scoate din umbră milioane de imigranţi clandestini".

                   Principalele puncte ale acestui acord fac referire la securizarea frontierelor prin angajarea a circa 18.000 de poliţişti de frontieră şi construirea unor bariere, aplicarea unor pedepse severe pentru imigranţii clandestini implicaţi în acte criminale sau aparţinând bandelor şi pentru proprietarii firmelor care angajează imigranţi clandestini. Textul instituie, de asemenea, şi un sistem pe puncte pentru candidaţii la dreptul de rezidenţă, privilegiindu-i pe cei cu calificare profesională, dar şi emiterea unor documente electronice. Muncitorii care nu dispun de o pregătire profesională temeinică pot obţine un statut temporar, demers respins deja de organzaiţiile hispanice şi de apărare a drepturilor imigranţilor. Minoritatea hispanică reprezintă 14,8% din populaţia Statelor Unite, ceea ce îi conferă o miză politică de amploare, din acest motiv democraţii respingând o serie de solicitări ale republicanilor, precum limitarea dreptului la reîntregirea familiei.

                   4. Situaţia din Orientul Mijlociu

                   La 20 mai a.c., Israelul a declarat starea de urgenţă transferând armatei puterile civile, în localităţile din sudul ţării, ca urmare a tirurilor de rachetă lansate de palestinieni. “În urma atacurilor vizând populaţia civilă din localităţile din jurul Fâşiei Gaza şi a pericolului ca aceste atacuri să continue, ministrul apărării, Amir Peretz, a declarat starea de urgenţă”, se precizează în comunicatul oficial emis de Ministerul Apărării. Această măsură care se referă în special la oraşul Sderot, ţintă a majorităţii tirurilor de rachetă, permite armatei să dispună de toate puterile, în special de poliţie. 

                   Militarii pot, de asemenea, ordona închiderea şcolilor, instituţiilor publice, căilor rutiere, companiilor private şi publice, în caz de nevoie, fără să aibă nevoie de avizul diferitelor administraţii de resort. “Starea de urgenţă va fi aplicată pe o rază de 7 kilometri în jurul Fâşiei Gaza”, a declarat purtătorul de cuvânt al Ministerului Apărării. 

                   Pe de altă parte, gruparea armată radicală palestiniană, Jihadul Islamic, a ameninţat în aceeaşi zi că va recurge la zeci de kamikaze femei pentru a comite operaţiuni sinucigaşe, în caz de intervenţie terestră israeliană în Fâşia Gaza. “Brigăzile al-Quds dispun de kamikaze femei gata să comită operaţiuni sinucigaşe pentru a face faţă oricărei incursiuni a unor forţe terestre israeliene în Fâşia Gaza”, a avertizat gruparea, într-un comunicat.
                   În acelaşi timp, Cabinetul de securitate israelian a dat undă verde armatei pentru a-şi intensifica operaţiunile în Gaza în scopul de a stopa tirurile de rachete asupra Israelului, excluzând pentru moment opţiunea unei operaţiuni terestre de anvergură în acest teritoriu, potrivit unui comunicat oficial. “Operaţiunile se vor concentra, în acest stadiu, împotriva Hamas şi a Jihadului Islamic, răspunzătoare de actuala escaladă a violenţei”, se menţionează în comunicat. 

                   Un al cincilea acord de încetare a focului încheiat între mişcarea islamistă Hamas şi partidul Fatah al preşedintelui Autorităţii Naţionale Palestiniene, Mahmoud Abbas, a început să fie aplicat la 19 mai în Fâşia Gaza, unde armata israeliană şi-a continua ofensiva aeriană împotriva tirurilor cu rachete. De la începutul confruntărilor între combatanţii Hamas şi forţele de securitate loiale lui Mahmoud Abbas în 11 mai a.c., pentru prima oară un acord de încetare a focului cunoaşte un început de aplicare pe teren, după ce 50 de palestinieni şi-au pierdut viaţa în cursul luptelor. 

                   Hamas şi Fatah au ajuns la acest acord ca urmare a contactelor dintre Mahmoud Abbas, preşedintele ANP, Khaled Meshaal, şeful Hamas aflat în exil la Damasc şi preşedintele Egiptului, Hosni Mubarak, a afirmat purtătorul de cuvânt al premierului palestinian Ismail Haniyeh, Ghazi Hamad. “Acordul începe să fie aplicat. Oamenii înarmaţi coboară din turnurile în care erau postaţi şi barajele sunt ridicate”, a afirmat generalul Abdel Razzaq al-Majaida, consilier militar al preşedintelui palestinian, însărcinat să vegheze la aplicarea acordului de încetare a focului. 

                   În pofida apelului lansat de premierul Haniyeh ca ambele mişcări să se unească şi să se angajeze în faţa agresiunii israeliene brutale în Fâşia Gaza, încetarea focului rămâne fragilă: persoane înarmate au executat tiruri asupra convoiului lui Mohammed al-Masri, general în cadrul serviciului de informaţii palestinian, fără ca acesta să fie atins. 

                   În acelaşi timp, aviaţia israeliană şi-a continuat riposta la tirurile cu rachete palestinene. În cursul unui raid la Beit Hanoun, în nordul Fâşiei Gaza, aviaţia a ucis doi palestinieni şi a rănit alţi cinci. În total, 19 palestinieni - între care 16 membri ai Hamas şi trei adolescenţi - şi-au pierdut viaţa în raidurile lansate de aviaţia israeliană în ultima săptămână. 

                   Israelul s-a arătat reticent să lanseze o operaţiune terestră de mare anvergură în Fâşia Gaza, pe care a evacuat-o în 2005. Pentru moment, o astfel de operaţiune “nu este necesară, avem suficientă marjă de manevră”, a afirmat ministrul apărării, Amir Peretz.

*
                   Regele Abdullah al II-lea al Iordaniei a apreciat că timpul presează în cadrul relansării procesului de pace în Orientul Mijlociu şi a cerut părţilor implicate să îşi intensifice eforturile în acest sens. În cadrul convorbirilor avute la Petra cu premierul israelian Ehud Olmert, Abdullah al II-lea i-a cerut acestuia să accepte oferta de pace arabă, adoptată la summit-ul de la Beirut din 2002 şi reafirmată la reuniunea arabă la nivel înalt de la Riad, în 2007. ''De aceea, consider că acum este vorba despre o urgenţă. Situaţia în Orientul Mijlociu este departe de a fi ideală, suntem cu spatele la zid şi consider că orele sunt numărate pentru relansarea procesului de pace”, a continuat Abdullah al II-lea. ''Arabii şi musulmanii au realizat că este ultima noastră şansă. Cred că israelienii şi palestinienii încep să realizeze acest lucru. Ei trebuie să le spună fraţilor şi surorilor: Trebuie să facem un pas înapoi, deoarece dacă vom continua în acelaşi fel vom pierde şi ultima ocazie''. 

                   Regele Iordaniei a recunoscut că este mai dificil să se înregistreze progrese ale procesului de pace din regiune, în actualul context internaţional marcat de crearea unor noi guverne în Franţa şi Germania şi de perspectiva alegerilor prezidenţiale din SUA, în 2009.

                   5. Componenţa noului guvern francez
                   Primul ministru francez, François Fillon, a prezentat guvernul Franţei, compus dintr-un număr redus, de 15 miniştri, şapte femei şi opt bărbaţi. 
                   Ministerul Afacerilor Externe este condus de socialistul Bernard Kouchner, ca semn al deschiderii guvernamentale anunţate deja de preşedintele Nicolas Sarkozy. El este secondat de Jean-Pierre Jouyet, în calitate de secretar de stat pentru Afaceri Europene. 

                   Ministerul Apărării a fost încrendinţat lui Herve Morin, reprezentant al  partidului condus de François Bayrou, care s-a raliat în campania electorală lui Nicolas Sarkozy. 

                   Fostul prim-ministru din perioada guvernării lui Jacques Chirac, Alain Juppé, va avea calitatea de ministru de stat, preluând conducerea unui minister căruia i se va acorda o atenţie specială, Ministerul Mediului, Dezvoltării şi Amenajării Durabile. 
                   Ministerul Economiei, Finanţelor şi Muncii a fost atribuit fostului ministru al muncii şi coeziunii sociale, Jean-Louis Borloo, importanţa acestui portofoliu urmând să crească odată cu însărcinarea lui de a coordona, alături de premier, tot ce ţine de reformele economice şi sociale promise de şeful statului în timpul campaniei electorale. 

                   Fosta titulară de la Apărare, Michele Alliot-Marie a primit portofoliul Internelor şi Teritoriilor de peste Mări, deţinut anterior de Nicolas Sarkozy. 

                   Cu totul excepţional pentru Franţa, pentru prima dată în istoria sa, o descendentă dintr-o familie de imigranţi, Rachida Dati, în vârstă de 41 de ani, a fost desemnată ministru al Justiţiei. 

                   Coordonatorul Departamentului economic al Partidului Socialist, Eric Besson, care s-a alăturat lui Nicolas Sarkozy, între cele două tururi ale scrutinului prezidenţial, a primit portofoliul secretariatului de stat pentru Prospectarea şi Evaluarea Politicilor Publice. 

                   Brice Hortefeux, a fost numit la conducerea Ministerului Imigraţiei, Integrării, Identităţii Naţionale şi Codezvoltării, portofoliu nou creat la iniţiativa şefului statului. 

